Lauritz på otte år og hans søster på 10 ligger med omgangssyge. Derfor har mor, Nikoline Kodahl Mouritzen, taget  barnets første sygedag. - Ja, de bliver jo ikke raske i morgen. Så jeg kan med god samivittighed tage et par dage mere. Det kan hun, fordi hun arbejder i koncernen Norlys, som fra første marts har ladet børnefamilierne selv vurdere, hvor mange barnets sygedage der er brug for. Det skal fjerne stress fra forældrene. - Det er også godt for børnene, som tidligere måske blev sendt afsted for tidligt på panodil, siger Nikoline Kodahl Mouritzen, der er product owner hos Norlys Øget arbejdsglæde Det er ledelsen på koncernens hovedsæde i Silkeborg, som har besluttet sig for at sætte barnets sygedage fri. Det sker i en tid, hvor der er rift om arbejdskraften. - Vi vil gerne stille vores medarbejdere godt - og kunne finde nye med de rette kompetencer, lyder det fra Agnete Lundemose, HR-direktør i Norlys. Ledelsen i Norlys har - selvfølgelig - overvejet omkostningerne ved ikke at begrænse barns sygedage. Konklusionen er, at det kommer tilbage i arbejdsglæde og øget effektivitet, siger Agnete Lundemose. - Vi tror, at det kommer til at gå lige op. Og snyd med sygedage frygter koncernen ikke. - Der er ikke nogen overhovedet, der vil misbruge det her i Norlys. Det er ligesom ved alt andet sygdom, at hvis der er et mønster, så tager vi en snak med folk om, hvad vi kan gøre for at afhjælpe på en svær situation eller noget andet, siger Agnete Lundemose, der er HR-direktør. Alle 3000 ansatte er omfattet af de nye regler, og der er intet krav om hjemmearbejde. Men hos familien i Langholt går det sagtens at passe syge børn samtidig med at passe arbejde. - Jeg får vel lavet 70-80 procent, vurderer Nikoline Kodahl Mouritzen. På lang sigt har man i Norlys store forventninger til resultaterne af den nye ordning. - Vi får forhåbentlig masser af arbejdsglæde, men vi kommer selvfølgelig til at følge det, forsikrer HR-direktør. På kort sigt har familien i Langholt ro til at komme sig. - Vi skal nok bruge et par dage mere herhjemme, inden alle er klar til hverdag igen.

Opsummering:
Vi vil gerne stille vores medarbejdere godt, lyder det fra ledelsen i Norlys.